
Nyelvi eszközök funkciójának vizsgálata idegen nyelvű szövegek olvasásának és feldolgozásának folyamatában

A jelen dolgozat különböző nyelvekben végbemenő szövegértelmezési folyamatokkal foglalkozik. Azt vizsgálja, hogy a szöveg felszínén realizált nyelvi eszközök, és az olvasás közben aktivált kognitív stratégiák a szövegértés során hogyan ragadhatók meg, és az értés folyamatában milyen szerepet töltenek be.
A dolgozat célja, rámutatni az intézményes nyelvoktatás keretein belül a receptív többnyelvűség fejlesztési lehetőségeire, és utat mutatni a fejlesztéshez a magyar anyanyelvű nyelvtanulók számára.
A dolgozatban a kulcskérdést az képezi, hogy milyen módon transzferálhatók az olvasási stratégiák a magyarból, mint anyanyelvből, további germán nyelvekbe.
Abból a tézisből kiindulva, hogy az idegen nyelvű olvasás nem az anyanyelvi olvasás redukált formája, be kell mutatni annak specifikus jegyeit, sajátosságait az anyanyelvi olvasással szemben.
Az empirikus kutatás két területet ölel fel. Egyrészt a tudósítás szövegtípusához tartozó szövegek szövegnyelvészeti elemzését, másrészt a szövegértésnél aktiválódó kognitív stratégiák funkciójának vizsgálatát. Az elemzés célja, a receptív többnyelvűség fejlesztésének érdekében kimutatni, hogy milyen módon tehető transzparenssé a szövegkohézió a szöveg felszínén, és mely indikátorok aktiválják a kognitív folyamatokat az olvasásnál.
Az elemzés elvégzése után megállapíthatók a szövegértés szempontjából fontos témaszavak, amelyek a szövegösszefüggést biztosítják. Ezen kívül négy nyelven (magyar, német, angol, holland) leírható az értési folyamat egy konkrét kognitív stratégia (lényeges információk elválasztása a lényegtelentől) példáján. Az elemzés lehetővé tette a kognitív stratégiákat kiváltó indikátorok kimutatását. Az is bebizonyosodott, hogy a megvizsgált olvasási stratégia átvihető magyar anyanyelvről további nyelvekre.
Az elvégzett kutatás betekintést nyújt az olvasási stratégiák transzferálásába magyar anyanyelvűek esetében. A többnyelvűség didaktikájának megvalósítása a magyar intézményes nyelvoktatásban még további kutatásokat igényel. Több szövegtípus, és több olvasási stratégia vizsgálata szükséges ahhoz, hogy az értési folyamatokat még nagyobb mélységben lehessen modellálni.



